b"\n_START_ARTICLE_\nEleccions generals andorranes de 1973\n_START_SECTION_\nSistema electoral\n_START_PARAGRAPH_\nTenien dret a vot les persones amb m\xc3\xa9s de 21 anys que disposessin de nacionalitat andorrana, aix\xc3\xad com els homes que estiguessin casats amb una dona andorrana i tinguessin com a m\xc3\xadnim un fill major d'edat. Per poder ser conseller calia tenir m\xc3\xa9s de 25 anys i per ser s\xc3\xadnidic o subs\xc3\xadndic, 30._NEWLINE_La legislaci\xc3\xb3 andorrana no va legalitzar els partits pol\xc3\xadtics fins a l'aprovaci\xc3\xb3 de la Constituci\xc3\xb3 l'any 1993, aix\xc3\xad que tots els candidats eren independents de manera oficial. Tot i aix\xc3\xb2 estaven permeses les agrupacions pol\xc3\xadtiques._NEWLINE_A les eleccions al Consell General es renovaven la meitat dels escons (12 de 24). Cada parr\xc3\xb2quia formava una circumscripci\xc3\xb3 i escollia 2 consellers, tret de la parr\xc3\xb2quia d'Andorra la Vella, on el quart d'Andorra i el quart de les Escaldes formaven circumscripcions separades, escollint un conseller cadascun. A les eleccions comunals es renovaven la meitat de c\xc3\xa0rrecs de consellers de cada parr\xc3\xb2quia, que eren escollits per a un per\xc3\xadode de 4 anys. El nombre de consellers de cada com\xc3\xba era variable. A Andorra la Vella el quart de Les Escaldes i el quart d'Andorra la Vella escollien els consellers de com\xc3\xba en circumscripcions diferents. Tamb\xc3\xa9 s'escollien els Comissionats del Poble, \xc3\xa9s a dir, els encarregats de fiscalitzar l'activitat econ\xc3\xb2mica de cada com\xc3\xba._NEWLINE_En totes dues eleccions s'utilitzava un sistema majoritari plurinominal amb segona volta, on cada votant podia votar a tants candidats com candidats s'haguessin d'escollir. Els candidats s'agrupaven en candidatures. Estava perm\xc3\xa8s que un candidat form\xc3\xa9s part de m\xc3\xa9s d'una candidatura al mateix temps. En algunes parr\xc3\xb2quies era perm\xc3\xa8s repartir el vot, votant a candidats de llistes diferents. En d'altres, era requisit votar a candidats de tots els quarts de la parr\xc3\xb2quia per poder considerar el vot com a v\xc3\xa0lid. Els vots nuls i blancs no eren considerats com a v\xc3\xa0lids. Per poder ser escollit, calia haver rebut m\xc3\xa9s de la meitat dels vots v\xc3\xa0lids. En cas que despr\xc3\xa9s de l'elecci\xc3\xb3 quedessin escons vacants, es realitzava una segona volta al cap d'una setmana. Si un cop realitzada la segona volta encara quedessin escons vacants, es procediria a una tercera volta al cap d'una setmana. En cas que en una tercera volta tampoc s'haguessin atribu\xc3\xaft tots els escons, l'article 38 del reglament electoral estipulava que l'elecci\xc3\xb3 es resoldria per sorteig amb paperetes entre els candidats de la tercera volta._NEWLINE_En cas que no es present\xc3\xa9s cap candidatura, l'article 27 del reglament electoral de 1971 recollia que el mateix dia de l'elecci\xc3\xb3 el consell de com\xc3\xba de la parr\xc3\xb2quia corresponent seria l'encarregat d'escollir els candidats._NEWLINE_Els consellers elegits van jurar el c\xc3\xa0rrec el dia 28 de desembre per poder prendre possessi\xc3\xb3 del seu c\xc3\xa0rrec el dia 1 de gener de l'any seg\xc3\xbcent, per a un per\xc3\xadode de 4 anys._NEWLINE_Els c\xc3\xb2nsols majors i menors de cada parr\xc3\xb2quia eren elegits pels consells de com\xc3\xba per a un per\xc3\xadode de 2 anys. El s\xc3\xadndic general i el subs\xc3\xadndic eren escollits pel Consell General per a un per\xc3\xadode de 3 anys.\n_START_SECTION_\nEleccions al Consell General\n_START_PARAGRAPH_\nLa participaci\xc3\xb3 en la primera volta fou del 70%. A Canillo va caldre una tercera ronda per escollir tots els consellers generals de la parr\xc3\xb2quia."